**ELŐTERJESZTÉS**

**Körmend város Önkormányzata Képviselő-testülete 2018. január 31-i ülésére**

**Tárgy:** Roma Nemzetiségi Önkormányzattal való együttműködési megállapodás felülvizsgálata

Tisztelt Képviselő-testület!

Körmenden 2014. október 12-én eredményes roma nemzetiségi önkormányzati választás folyt le, melynek megfelelően a Körmendi Roma Nemzetiségi Önkormányzat (KRNÖ) megalakult. A nemzetiségek jogairól szóló 2011. évi CLXXIX. törvény (Nek tv.) előírásainak megfelelően a KRNÖ-vel megállapodást kötött az együttműködésről Körmend Város Önkormányzata, melyet évente felülvizsgálni szükséges. A Nek tv. módosításának következtében szükséges a Megállapodás 4. pontját kiegészíteni az alábbiakkal:

***Belső ellenőrzés:***

1. *A nemzetiségi önkormányzat belső ellenőrzési feladatainak ellátásáról az önkormányzat gondoskodik a saját belső ellenőrzésére vonatkozó szabályok szerint.*
2. *A nemzetiségi önkormányzat belső ellenőrzéssel kapcsolatos feladatainak elvégzéséért felelős személyeket a Pénzügyi Iroda vezetője jelöli ki. Ugyancsak a Pénzügyi Iroda vezetője gondoskodik az adatszolgáltatásokról, s egyeztet az ellenőrzési feladatok meghatározása során a nemzetiségi önkormányzat elnökével.*

A KRNÖ működéséhez a Körmendi Közös Önkormányzati Hivatal biztosítja a törvény szerinti kötelezettségeket, minden pénzügyi, előkészítési, végrehajtási és adatszolgáltatási feladat a Hivatalnál intéződik. A KRNÖ saját iroda helyiséggel rendelkezik, melyet az önkormányzat bocsátott rendelkezésre a volt MHSZ épületében, s viseli költségeit.

Kérem a Testületet, hogy döntsön a megállapodás módosításáról.

**HATÁROZATI JAVASLAT**

Körmend város Önkormányzata Képviselő-testülete megismerte a Körmendi Roma Nemzetiségi Önkormányzattal megkötött együttműködési megállapodás módosítását, és azt jóváhagyja, egyúttal felhatalmazza a polgármestert a megállapodás egységes szerkezetben történő aláírására.

**Körmend, 2018. január 23.**

Felelős: Közszolgálati Iroda vezetője megállapodás megkötéséért

Pénzügyi Iroda vezetője végrehajtásért

Határidő: szerződés aláírására 15 nap

**Bebes István**

**polgármester**